Den tidligere OUH-direktør Henrik Villadsen blev aldrig trukket i løn fra Region Syddanmark, selvom han brugte omkring 100 almindelige arbejdsdage og fik 1,7 millioner kroner i betaling for et bijob som underviser i god ledelse.

Annonce

På samme tid som den tidligere OUH-direktør Henrik Villadsen tog sig alt for godt betalt i et bijob som hjertelæge, brugte han ganske almindelige arbejdsdage på at undervise i god ledelse uden at blive trukket i løn. Fyens Stiftstidende har tidligere kunnet fortælle, at Region Syddanmark stadig har Henrik Villadsen ansat som underviser og leder af et kursus i god ledelse og sundhedsvæsenets organisering, selvom vi i 2015 kunne afsløre, at han snød sig til en overbetaling på 1,5 millioner kroner i hans andet bijob som hjertelæge i regionen. Henrik Villadsens fortsatte ansættelse vakte harme hos politikerne i Region Syddanmark, der krævede en redegørelse, mens Marianne Mørk Mathiesen (LA) og Thies Mathiasen (DF) bad direktionen om at redegøre for, hvor meget Henrik Villadsen havde undervist i perioden fra 2008 til 2013, hvor han var ansat i Region Syddanmark. Svarene fik alle politikerne i Regionsrådet som optakt til onsdagens møde i Forretningsudvalget. Og her fremgår det, at Henrik Villadsen har bijobbet massivt på almindelige arbejdsdage uden at blive trukket i løn. Enkelte af kurserne er foregået som internatkursus. Samlet set tegner der sig dog et billede af, at Villadsen har brugt i nærheden af 100 almindelige arbejdsdage på at undervise i god ledelse for kommende speciallæger, da han var ansat i Region Syddanmark, og at han i den forbindelse tjente 1,7 millioner kroner på bijobbet som underviser. Mest travlt har Henrik Villadsen haft i årene 2009 og 2010. Her har han arbejdet henholdsvis 27 og 29 arbejdsdage på undervisningen – svarende til omkring fem uger - og modtaget 390.000 kroner og 406.000 kroner i forbindelse med bijobbet.

Så mange arbejdsdage har Henrik Villadsen undervist Som ansat i Region Syddanmark:

2008 (fra maj): 17 kursusdage = 267.000 kroner

2009: 27 kursusdage = 390.000 kroner

2010: 29 kursusdage = 406.000 kroner

2011: 19 kursusdage = 276.000 kroner

2012: 9 kursusdage = 143.000 kroner

2013: 15 kursusdage = 227.000 kroner

Samlet: 1.709.000 kroner for 116 kursusdage. Som ansat i Region Sjælland:

2014: 15 kursusdage = 215.000 kroner

2015: 14 kursusdage = 212.000 kroner

2016: 17 kursusdage = 256.000 kroner

Samlet: 683.000 kroner for 46 kursusdage. Kilde: Region Syddanmark

Annonce

HR-afdelingen reagerede ikke

Politikerne har også spurgt ind til, hvordan det kunne ske, at Henrik Villadsen fortsatte som underviser efter afsløringen af sagen om millionfusk med offentlige midler og om der er nogen, der har dækket over, at han fortsatte på lønningslisten i regionen.

Men ifølge regionen er der udelukkende tale om en fejl i regionens personaleafdeling, HR Koncern. ”Det er ikke ledelsens vurdering, at der er dækket over ansættelsen. Man har i Koncern HR ikke har været opmærksom på, om det har været passende fortsat at have Henrik Villadsen tilknyttet som kursusleder, efter at sagen fra 2013 blev offentlig kendt i efteråret 2015. I stedet for har fokus været på, at man havde en velfungerende kursusleder med gode evalueringer”, skriver regionen.

Annonce

Villadsen: Jeg har passet mit job

Sideløbende med, at Villadsen har fået 1,7 millioner kroner for bijobbet som underviser i den tid, han havde sit hovedjob i Region Syddanmark, fik han i årene fra 2007 til 2011 samtidigt 2,9 millioner kroner i forbindelse med sit andet bijob som hjertelæge, hvoraf han altså aldrig skulle have haft de 1,5 millioner kroner. Lagt sammen har han således ved siden af sin faste gage fået 4,6 millioner kroner for sine bijob for regionen. Henrik Villadsen selv mener dog ikke, at der er noget problem.

I en skriftlig kommentar understreger han, at han alle år har passet sit arbejde som først ledende overlæge og siden som sygehusdirektør, selvom han altså i nogle år har brugt op mod fem ugers arbejdsdage på bijobbet om underviser og arbejdet om aftenen på et ambulatorium på Sygehus Sønderjylland. Han understreger desuden, at man ikke kan konkludere, at han ikke har passet sit hovederhverv som topleder i regionen, fordi han har brugt en del af sin normale arbejdstid på kurserne. - Jeg har i 12 år været ansat uden øvre arbejdstid og har derfor ikke faste arbejdstider, men jeg arbejder i gennemsnit 65-70 timer per uge i min hovedansættelse. Jeg har altid passet mit arbejde til punkt og prikke også i perioder, hvor jeg har undervist, skriver Henrik Villadsen, der trods sagen fra Region Syddanmark er ansat som sygehusdirektør for Roskilde og Køge Sygehuse og skal stå i spidsen for ét af Danmarks nye supersygehuse i Region Sjælland.

Annonce

Ny linje for bijob på vej